ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1646/98

υποβολή: Panayotis Lambrias (PPE) προς την Επιτροπή

(29 Μαΐου 1998)

Θέμα: Ανάγκη εναρμόνισης της ελληνικής προς την κοινοτική νομοθεσία τροφίμων για την προστασία του καταναλωτή

Σύμφωνα με εισήγηση των αρμοδίων ελληνικών υπηρεσιών που δημοσιεύθηκε πρόσφατα, η Ελλάδα παρουσιάζει εξαιρετική καθυστέρηση στην ενσωμάτωση της κοινοτικής νομοθεσίας τροφίμων, ενώ η σχετική ελληνική νομοθεσία χαρακτηρίζεται από έλλειψη συνοχής, γεγονός που ενισχύεται από τον κατακερματισμό των διαδικασιών και μηχανισμών ελέγχου των τροφίμων.

Ερωτάται η Επιτροπή αν προτίθεται να λάβει μέτρα, ώστε να προωθήσει την εφαρμογή στην Ελλάδα της Οδηγίας 93/43/ΕΟΚ(1) που αφορά τον καθορισμό ορθής υγιεινής πρακτικής των χώρων παραγωγής, μετακίνησης και διάθεσης των τροφίμων, καθώς και την δημιουργία των αναγκαίων φορέων και δομών για την εξασφάλιση της υγείας των Ελλήνων καταναλωτών.

Απάντηση του κ. Bangemann εξ ονόματος της Επιτροπής

(20 Ιουλίου 1998)

Στο πλαίσιο του ελέγχου για την εφαρμογή του κοινοτικού δικαίου, η Επιτροπή απηύθυνε στην Ελλάδα, το Φεβρουάριο 1996, προειδοποίηση και το Δεκέμβριο 1996, αιτιολογημένη γνώμη για τη μη ανακοίνωση, εντός της προβλεπόμενης προθεσμίας, ενδεχομένων μέτρων σχετικά με τη μεταφορά στο εθνικό δίκαιο της οδηγίας 93/43/ΕΟΚ για την υγιεινή των τροφίμων. Δεδομένου ότι η Επιτροπή, έκτοτε, αδυνατεί να λάβει στοιχεία που να της επιτρέπουν να συμπεράνει για τη μεταφορά της εν λόγω οδηγίας, στο εθνικό δίκαιο, αποφάσισε εσχάτως να προσφύγει στο Ευρωπαϊκό Δικαστήριο.

(1) ΕΕ L 175 της 19.7.1993, σελ. 1.
ΓΡΑΠΤΗ ΕΡΩΤΗΣΗ P-1999/98

υποβολή: Hiltrud Breyer (V) προς την Επιτροπή

(16 Ιουνίου 1998)

Θέμα: Κανονισμός 258/97 σχετικά με τα νέα τρόφιμα

1. Μπορεί να μας εξηγήσει η Επιτροπή με ποιό τρόπο θα εφαρμοσθούν στην πράξη οι διατάξεις του άρθρου 8 του Κανονισμού 258/97(1) και πιο συγκεκριμένα:

2. ποιά διατύπωση ενδείκνυται για τα προβλεπόμενα στο άρθρο 8.1(α) τελευταία υποπαράγραφος που ορίζει ότι στην επισήμανση πρέπει να μνημονεύονται τόσο τα χαρακτηριστικά όσο και οι τροποποιημένες ιδιότητες, μαζί με τη μέθοδο βάσει της οποίας ελήφθη το εν λόγω χαρακτηριστικό ή η ιδιότητα;

3. ποιά κριτήρια θα ισχύσουν για την αξιολόγηση που ορίζεται στο άρθρο 8.1(β) και (γ) (ειδικές επιπτώσεις στην υγεία και θέματα ηθικής τάξεως) και ποιός θα τα εφαρμόσει;

Απάντηση του κ. Bangemann εξ ονόματος της Επιτροπής

(17 Ιουλίου 1998)

1. Οι αρχές του κράτους μέλους που θα είναι αρμόδιο για την αρχική αξιολόγηση θα ελέγχουν την αίτηση καθώς και την πρόταση για την παρουσίαση και επισήμανση σύμφωνα με τις απαιτήσεις του άρθρου 8 του κανονισμού (ΕΚ) αριθ. 258/97 σχετικά με τα νέα τρόφιμα και τα νέα συστατικά τροφίμων. Στο πλαίσιο της διαδικασίας της αξιολόγησης, τα κράτη μέλη και η Επιτροπή θα έχουν τη δυνατότητα να διασφαλίζουν την κατάλληλη επισήμανση. Στην περίπτωση των κοινοποιήσεων (άρθρο 5), η επισήμανση πρέπει επίσης να είναι σύμφωνη προς τις διατάξεις του άρθρου 8. Αν παραστεί ανάγκη, η Επιτροπή θα εκδώσει απόφαση με τη διαδικασία του άρθρου 13.

2. Στον κανονισμό (ΕΚ) αριθ. 1139/98, της 26ης Μαΐου 1998, για την υποχρεωτική αναγραφή στοιχείων, επιπλέον των προβλεπόμενων στην οδηγία 79/112/ΕΟΚ, στην επισήμανση ορισμένων τροφίμων που παράγονται από γενετικώς τροποποιημένους οργανισμούς(2), προτείνεται για την επισήμανση η διατύπωση "παράγεται από γενετικώς τροποποιημένο...", η οποία πληροφορεί τον καταναλωτή τόσο για τα τροποποιημένα χαρακτηριστικά, όσο και για τη μέθοδο παραγωγής. Ο κανονισμός προβλέπει ακόμη ότι η έκφραση "παράγεται από γενετικώς τροποποιημένο..." μπορεί να συντμηθεί σε "γενετικώς τροποποιημένο".

Η διατύπωση αυτή θα χρησιμοποιείται για όλα τα συγκρίσιμα προϊόντα. Εφόσον αποδειχθεί ανεπαρκής στην περίπτωση άλλων προϊόντων, θα πρέπει να ληφθούν αποφάσεις κατά περίπτωση.

3. Η μέχρι σήμερα εμπειρία στην Ευρώπη περιορίζεται σε μικρό αριθμό αιτήσεων έγκρισης και κοινοποιήσεων για νέα τρόφιμα και νέα συστατικά τροφίμων. Ως εκ τούτου, είναι πολύ πρόωρο να δοθεί εκτενής απάντηση. Παρόλα αυτά, για την παρουσία, λόγου χάριν, αλλεργιογόνων ουσιών ή για τις τροποποιήσεις που έχουν επιπτώσεις σε ορισμένες ομάδες του πληθυσμού (χορτοφάγοι) ή σε θρησκευτικές τελετές ή πεποιθήσεις, απαιτείται σαφώς κατάλληλη επισήμανση σύμφωνα με το άρθρο 8 παράγραφος 1 στοιχεία β) και γ).

(1) ΕΕ L 43 της 14.2.1997, σελ. 1.

(2) ΕΕ L 159 της 3.6.1998.
ΓΡΑΠΤΗ ΕΡΩΤΗΣΗ P-2196/98

υποβολή: Dominique Souchet (I-EDN) προς την Επιτροπή

(10 Ιουλίου 1998)

Θέμα: Χρήση της γαλλικής γλώσσας

Το κοινό σεμινάριο Επιτροπής (ΓΔ XIV), ευρωπαίων επαγγελματιών του τομέα της αλιείας και Επιτροπής Αλιείας του Ευρωπαϊκού Κοινοβουλίου σχετικά με το μέλλον της κοινής αλιευτικής πολιτικής μετά το 2002 διεξήχθη πρόσφατα, από τις 25 έως τις 28 Ιουνίου, στο περίπτερο της Ευρωπαϊκής Ένωσης στη Διεθνή Έκθεση της Λισσαβώνας.

Όσοι συμμετείχαν στο σεμινάριο αυτό εξέφρασαν την αγανάκτησή τους λόγω της πλήρους αδυναμίας επικοινωνίας στη γαλλική γλώσσα, καθώς επίσης και στις περισσότερες γλώσσες εργασίας της Ευρωπαϊκής Ένωσης, εντός του περιπτέρου αυτού.

Θα μπορούσε να διευκρινίσει η Επιτροπή εάν η πρόσκληση για την υποβολή προσφορών που απηύθυνε για την πραγματοποίηση του περιπτέρου απέκλειε τη χρήση της γαλλικής γλώσσας;

Απάντηση του κ. Oreja εξ ονόματος της Επιτροπής

(11 Σεπτεμβρίου 1998)

Η διεξαγόμενη στη Λισαβόνα διεθνής έκθεση EXPO '98, λειτουργεί σύμφωνα με τους κανόνες του Διεθνούς Γραφείου Εκθέσεων (BIE). Με απόφαση της EXPO '98, επίσημες γλώσσες της εν λόγω έκθεσης είναι τα πορτογαλικά, τα ισπανικά και τα αγγλικά. Η Κοινότητα, ως επίσημος συμμετέχων, συμμορφώνεται με τους κανόνες αυτούς.

Πάντως, πρέπει να τονιστεί ότι η γαλλική γλώσσα δεν έχει αποκλειστεί από το περίπτερο. Στο χώρο του περιπτέρου, υπάρχουν μερικά κείμενα στα γαλλικά.

Η πρόσκληση για την υποβολή προσφορών δεν απέκλειε τη χρήση της γαλλικής γλώσσας.

Όλα τα μέλη του προσωπικού της Επιτροπής που βρίσκονται επιτόπου μιλούν γαλλικά, πράγμα που ισχύει και για έναν αριθμό ατόμων του έκτακτου προσωπικού της φιλοξενούσας χώρας.
ΓΡΑΠΤΗ ΕΡΩΤΗΣΗ E-2437/98

υποβολή: Nikitas Kaklamanis (UPE) προς την Επιτροπή

(30 Ιουλίου 1998)

Θέμα: Χρηματοδότηση από την ΕΕ έργων αναδάσωσης στην Ελλάδα

Οι πρόσφατες πυρκαγιές που ξέσπασαν στην Ελλάδα αφάνισαν τεράστιες εκτάσεις δασών. Η ανικανότητα του κρατικού μηχανισμού της Ελλάδας, σε συνδυασμό με την αδιαφορία ενσωμάτωσης και τήρησης της Κοινοτικής Περιβαλλοντικής Νομοθεσίας στο Ελληνικό Δίκαιο οδήγησαν σε απώλεια δασών, περιουσιών και ανθρωπίνων ζωών. Η αποψίλωση της Ελληνικής υπαίθρου από δάση αποκτά, δυστυχώς, οριστικό χαρακτήρα, λόγω της μη αναδάσωσης των καμένων εκτάσεων.

Θα παρακαλούσα να πληροφορηθώ από την Ευρωπαϊκή Επιτροπή αν υπάρχει δυνατότητα χρηματοδότησης Δράσεων που αποσκοπούν στην αναδάσωση των καμένων εκτάσεων σε κράτη-μέλη της Ένωσης, καθώς και το αν έχει υποβληθεί και πότε πρόταση εκ μέρους των Ελληνικών αρχών για αναδάσωση συγκεκριμένων περιοχών που επλήγησαν από πυρκαγιές.

Απάντηση του κ. Fischler εξ ονόματος της Επιτροπής

(24 Σεπτεμβρίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην προφορική ερώτηση Η-805/98 του κ. Alavanos κατά την ώρα των ερωτήσεων της συνόδου της Σεπτεμβρίου 1998(1) του Κοινοβουλίου.

(1) Συζητήσεις του Κοινοβουλίου(Σεπτεμβρίου 1998).
ΓΡΑΠΤΗ ΕΡΩΤΗΣΗ E-1342/98

υποβολή: José García-Margallo y Marfil (PPE) προς την Επιτροπή

(29 Απριλίου 1998)

Θέμα: Ευρώ 1999

Στη σελίδα 110 της έκθεσης της Επιτροπής της 25ης Μαρτίου 1998 σχετικά με την πρόοδο της σύγκλισης και σχετική σύσταση ενόψει της μετάβασης στο τρίτο στάδιο της ΟΝΕ, αναφέρονται τα εξής: "στην 'προσαρμογή αποθεμάτων - ροών' ομαδοποιούνται παράγοντες άλλοι από το δημοσιονομικό έλλειμμα που συμβάλουν στη μεταβολή του ύψους του ακαθάριστου δημόσιου χρέους: περιλαμβάνονται οι μεταβολές στο καθαρό υπόλοιπο των κατεχομένων χρηματοπιστωτικών στοιχείων, οι μεταβολές στην αξία του χρέους σε συνάλλαγμα και άλλες στατιστικές προσαρμογές".

Μπορεί η Επιτροπή να μας εξηγήσει σε τι είδους στατιστικές προσαρμογές αναφέρεται;

Απάντηση του κ. de Silguy εξ ονόματος της Επιτροπής

(3 Ιουνίου 1998)

Το δημοσιονομικό έλλειμμα αποτελεί την κυριότερη αιτία μεταβολής του ύψους του δημοσίου χρέους. Ωστόσο, λόγω των ειδικών ορισμών που έχουν υιοθετηθεί για το έλλειμμα (καθαρές δανειακές ανάγκες της κεντρικής κυβέρνησης) και για το χρέος (ακαθάριστο ενοποιημένο χρέος της γενικής κυβέρνησης, σε ονομαστική αξία), καθώς και ορισμένων τεχνικών ιδιομορφιών, υπάρχουν και άλλοι παράγοντες που επηρεάζουν τη μεταβολή του ύψους του χρέους. Πρόκειται για μεταβολές που αφορούν τα διακρατούμενα χρηματοπιστωτικά στοιχεία, μεταβολές όσον αφορά την αξία του δημοσίου χρέους σε συνάλλαγμα και για άλλες στατιστικές προσαρμογές.

Οι στατιστικές αυτές προσαρμογές αφορούν ιδίως την αξία των τιμαριθμοποιημένων ομολόγων και την αποτίμηση των βραχυπρόθεσμων και των μακροπρόθεσμων ομολόγων σε περίπτωση διαφοράς μεταξύ της τιμής έκδοσης και της ονομαστικής αξίας. Προσαρμογές απαιτούνται επίσης προκειμένου να ληφθεί υπόψη το γεγονός ότι οι εισπρακτέοι και πληρωτέοι λογαριασμοί καθώς και οι εμπορικές πιστώσεις δεν περιλαμβάνονται στο χρέος, παρόλο που οι πράξεις αυτές επηρεάζουν το έλλειμμα.

Οι προσαρμογές αυτές μπορούν να συμβάλουν, με θετικό ή αρνητικό τρόπο, στη μεταβολή του ύψους του χρέους. Ωστόσο, οι προσαρμογές αυτές είναι μικρές και συνήθως αντιπροσωπεύουν ποσοστό μικρότερο από 1 % του ακαθάριστου εγχώριου προϊόντος.
ΓΡΑΠΤΗ ΕΡΩΤΗΣΗ E-2481/98

υποβολή: Elisabeth Schroedter (V) και Friedrich-Wilhelm Graefe zu Baringdorf (V) προς την Επιτροπή

(30 Ιουλίου 1998)

Θέμα: Έρευνες στον τομέα των εναλλακτικών γεωργικών καλλιεργειών

1. α) Πόσες και ποιές προτάσεις για έρευνες έχουν έως τώρα επιδοτηθεί μέσω των προγραμμάτων-πλαισίου I, II, III IV στον τομέα των εναλλακτικών γεωργικών καλλιεργειών (σύμφωνα με τα κριτήρια του κανονισμού 2078/92)(1);

β) Πόσες και ποιές προτάσεις για έρευνες περιείχαν συγκριτικές αναλύσεις του κόστους μεταξύ των συμβατικών και εναλλακτικών γεωργικών μεθόδων (σύμφωνα με τα κριτήρια του κανονισμού 2078/92);

2. Πόσα και ποιά προγράμματα περιείχαν:

α) μελέτες κόστους-ωφέλειας, συμπεριλαμβανομένου και του κοινοτικού κόστους;

β) έρευνες στον τομέα των αλληλεπιδράσεων μεταξύ ανθρωπίνων δραστηριοτήτων και του περιβάλλοντος (όχι όμως μοντέλλα ηλεκτρονικών υπολογιστών);

γ) μελέτες σκοπιμότητας στις οποίες βασίστηκαν τα προγράμματα και οι οποίες επιβεβαιώνουν ήδη την αύξηση της ποικιλίας των ειδών in situ;

Απάντηση του κ. Fischler εξ ονόματος της Επιτροπής

(22 Σεπτεμβρίου 1998)

Λόγω του εύρους της απάντησης, στην οποία περιλαμβάνονται πολλοί πίνακες, η Επιτροπή την διαβιβάζει απευθείας στα Αξιότιμα Μέλη του Κοινοβουλίου και στη Γενική Γραμματεία του Κοινοβουλίου.

(1) ΕΕ L 215 της 30.7.1992, σελ. 85.
ΓΡΑΠΤΗ ΕΡΩΤΗΣΗ E-1783/98

υποβολή: Concepció Ferrer (PPE) προς την Επιτροπή

(11 Ιουνίου 1998)

Θέμα: Ανδόρα

Το Συμβούλιο των Υπουργών ενέκρινε τον περασμένο Φεβρουάριο του 1998 μία επέκταση της εμπορικής συμφωνίας με την Ανδόρα. Οι συμφωνίες αυτές, από ό,τι φαίνεται, δεν έχουν ακόμα τεθεί σε ισχύ και σήμερα είναι παγωμένες.

Θα μπορούσε η Επιτροπή να μας εξηγήσει ποια είναι τα αίτια για τα οποία δεν μπόρεσαν να τεθούν σε ισχύ οι εν λόγω συμφωνίες;

Απάντηση του κ. van den Broek εξ ονόματος της Επιτροπής

(16 Ιουλίου 1998)

Δεν είναι ορθό το ότι το Συμβούλιο ενέκρινε παράταση της εμπορικής συμφωνίας με την Ανδόρα τον Φεβρουάριο του 1998.

Οι σχέσεις της Ανδόρας με την Κοινότητα στηρίζονται στη συμφωνία τελωνειακής ένωσης της 28ης Ιουνίου 1990, που άρχισε να ισχύει την 1 Ιουνίου 1991.

Το Συμβούλιο υιοθέτησε, στις 24 Φεβρουαρίου 1997, διαπραγματευτικές οδηγίες που εξουσιοδοτούν την Επιτροπή να αρχίσει διαπραγματεύσεις σχετικά με τη σύναψη της συμφωνίας συνεργασίας με την Ανδόρα, για την οποία είχε ενημερωθεί το Κοινοβούλιο. Στις 19 Ιανουαρίου 1998 η Επιτροπή ολοκλήρωσε τις διαπραγματεύσεις αυτής της συμφωνίας συνεργασίας. Αυτή καλύπτει ευρύ φάσμα θεμάτων όπως είναι το περιβάλλον, οι επικοινωνίες, η πληροφόρηση, ο πολιτισμός, οι μεταφορές, η περιφερειακή και διασυνοριακή συνεργασία και κοινωνικά θέματα. Η συμφωνία αυτή δεν επηρεάζει τις εργασίες για τη συνεργασία τελωνειακής ένωσης. Οι δύο συμφωνίες πρέπει να συμβαδίζουν και η διαχείρισή τους να γίνεται από την ίδια κοινή επιτροπή. Η μονογράφηση της νέας συμφωνίας έχει τώρα σταματήσει από την Επιτροπή έως ότου εξευρεθεί ικανοποιητική λύση στο θέμα του καπνού.

Η Επιτροπή ανησυχεί ιδιαίτερα για την εξάπλωση και την οξύτητα του λαθρεμπορίου καπνού και ελπίζει να σημειωθεί γρήγορη πρόοδος στην εξεύρεση λύσης σε μία κατάσταση που είναι αφόρητη για την Κοινότητα και τα κράτη μέλη της.
ΓΡΑΠΤΗ ΕΡΩΤΗΣΗ E-1767/98

υποβολή: Gunilla Carlsson (PPE) προς την Επιτροπή

(5 Ιουνίου 1998)

Θέμα: Η ετήσια έκθεση της Επιτροπής για τις παραλίες στην ΕΕ

Σήμερα δημοσιεύθηκε η ετήσια έκθεση της Επιτροπής για τις παραλίες στην ΕΕ. Στην εν λόγω έκθεση ασκείται κριτική για όλες τις παραλίες της περιοχής της Στοκχόλμης.

Για ποιό λόγο πραγματοποιεί η Επιτροπή μια τέτοια αξιολόγηση; Θεωρεί ότι ο έλεγχος των παραλιών αποτελεί δραστηριότητα που θα πρέπει να διεξάγεται σε κοινοτικό επίπεδο και ότι η δραστηριότητα αυτή συμμορφούται με το άρθρο 5 της Συνθήκης ΕΕ για την επικουρικότητα;

Απάντηση της κ. Bjerregaard εξ ονόματος της Επιτροπής

(2 Ιουλίου 1998)

Η έκθεση αυτή δημοσιεύεται κατ'έτος από την Επιτροπή πριν από την έναρξη της κολυμβητικής περιόδου και αποσκοπεί στην ενημέρωση του κοινού σχετικά με την ποιότητα των υδάτων κολύμβησης στα διάφορα κράτη μέλη κατά το προηγούμενο έτος.

Η οδηγία 76/160/ΕΟΚ του Συμβουλίου, της 8ης Δεκεμβρίου 1975, για την ποιότητα των υδάτων κολύμβησης(1) επιβάλλει την υποχρέωση στις αρμόδιες αρχές των κρατών μελών (π.χ. τοπική αυτοδιοίκηση ή φορείς διαχείρισης των ακτών) να διενεργούν δειγματοληψίες και ελέγχους στις χαρακτηρισμένες περιοχές κολύμβησης κατά τη διάρκεια της κολυμβητικής περιόδου, των οποίων η ελάχιστη συχνότητα καθορίζεται στην οδηγία (κατά κανόνα, ανά 14 ημέρες). Τα λαμβανόμενα δείγματα υποβάλλονται κατόπιν σε ανάλυση σε εργαστήρια για τον προσδιορισμό των ποσοτήτων ορισμένων δεικτών ρύπανσης (παράμετροι). Για την οργάνωση των προγραμμάτων επιτήρησης ισχύει η αρχή της επικουρικότητας.

Η ετήσια όμως έκθεση της Επιτροπής σχετικά με την ποιότητα των υδάτων κολύμβησης δημοσιεύεται κατέφαρμογή του άρθρου 13 της οδηγίας 76/160/ΕΟΚ της 8ης Δεκεμβρίου 1975, όπως τροποποιήθηκε από το άρθρο 3 της οδηγίας 91/692/ΕΟΚ του Συμβουλίου, της 23ης Δεκεμβρίου 1991, για την τυποποίηση και τον εξορθολογισμό των εκθέσεων που αφορούν την εφαρμογή ορισμένων οδηγιών για το περιβάλλον(2), το οποίο υποχρεώνει τα κράτη μέλη να ενημερώνουν την Επιτροπή σχετικά με τα αποτελέσματα των εργαστηριακών αναλύσεων και τους ελέγχους.

Στον υπολογισμό του ποιοτικού επιπέδου των υδάτων, η Επιτροπή λαμβάνει υπόψη δύο μικροβιολογικές παραμέτρους - ολικά κολοβακτηρίδια και κολοβακτηρίδια κοπράνων - και τρεις φυσικοχημικές - ορυκτέλαια, επιφανειοδραστικές ουσίες και φαινόλες. Πρόκειται για τις παραμέτρους για τις οποίες η οδηγία ορίζει ρητά ελάχιστη συχνότητα δειγματοληψίας και υποχρεωτικές τιμές, που δεν επιτρέπεται η υπέρβασή τους. Οι αρμόδιες αρχές της Σουηδίας, και εν προκειμένω της Στοκχόλμης, δεν ελέγχουν συστηματικά ή και καθόλου τις τρεις φυσικοχημικές παραμέτρους, γεγονός που εξηγεί γιατί στην έκθεση εμφανίζεται μεγάλος αριθμός συμβόλων χρώματος πορτοκαλί (που παριστάνουν τις περιοχές όπου οι δειγματοληψίες ήταν ανεπαρκείς) και κόκκινου (περιοχές όπου δεν έγιναν δειγματοληψίες και οι οποίες, συνεπώς, δεν πληρούν τις απαιτήσεις της οδηγίας).

(1) ΕΕ L 31 της 5.2.1976.

(2) ΕΕ L 377 της 31.12.1991.
ΓΡΑΠΤΗ ΕΡΩΤΗΣΗ E-1166/98

υποβολή: Graham Watson (ELDR) προς την Επιτροπή

(29 Απριλίου 1998)

Θέμα: Περιφερειακά αεροδρόμια και πρόσβαση στα κεντρικά αεροδρόμια

Ποιά είναι τα σχέδια της Επιτροπής σε ό,τι αφορά την εξασφάλιση πρόσβασης στα κεντρικά αεροδρόμια για τις αεροπορικές εταιρείες οι οποίες λειτουργούν με βάση περιφερειακά αεροδρόμια;

Δεδομένου ότι είναι πιο συμφέρον από οικονομική άποψη για τα κεντρικά αεροδρόμια να διαθέτουν την πλειονότητα του χρόνου προσαπογειώσεων στους πλειοδότες, προτίθεται η Επιτροπή να υποστηρίξει την υιοθέτηση της ιδέας περί Επιλεγμένων Περιφερειακών Αεροδρομίων στα οποία θα διατίθεται, έναντι μιας σταθερής τιμής, χρόνος για περιορισμένο αριθμό προσαπογειώσεων σε κεντρικά αεροδρόμια τόσο εντός όσο και εκτός των ωρών αιχμής.

Κοινή απάντηση

του κ. Kinnock εξ ονόματος της Επιτροπής

στις γραπτές ερωτήσεις E-1165/98 και E-1166/98

(29 Μαΐου 1998)

Η Επιτροπή γνωρίζει ότι οι αερομεταφορείς που επιχειρούν προς και από περιφερειακούς αερολιμένες, συναντούν ολοένα και μεγαλύτερες δυσκολίες στην εξασφάλιση κατάλληλων διαθέσιμων χρόνων χρήσεως σε επιβεβαρυμένους κομβικούς αερολιμένες. Η Επιτροπή είναι σε θέση να βεβαιώσει ότι, από τη θέση σε ισχύ του κανονισμού (ΕΟΚ) 95/93 του Συμβουλίου της 18ης Ιανουαρίου 1983 σχετικά με τους κοινούς κανόνες κατανομής του διαθέσιμου χρόνου χρήσεως (slots) στους κοινοτικούς αερολιμένες(1), του αποκαλούμενου κανονισμού για τα slots, έχει αυξηθεί η πίεση στο σύστημα κατανομής στους κοινοτικούς αερολιμένες, ιδίως ως αποτέλεσμα της αύξησης της κίνησης. Η κατάσταση στους περιφερειακούς αερολιμένες λαμβάνεται υπόψη στην τρέχουσα επεξεργασία της τροποποίησης και ενημέρωσης του κανονισμού 95/93.

Μια από τις κύριες δυσκολίες στην κατανομή του διαθέσιμου χρόνου χρήσεως είναι η κατάλληλη εξισορρόπηση των συμφερόντων των ενδιαφερομένων μερών. Οι μεγάλες αεροπορικές εταιρίες θεωρούν ότι η πρόταση θα διευκολύνει τη λειτουργία ολοκληρωμένων αεροπορικών κόμβων και ακτινωτών δικτύων. Οι περιφερειακοί αερομεταφορείς και τα αεροδρόμια θεωρούν ότι οι περιφερειακοί αερομεταφορείς δικαιούνται καλύτερης, ή και εξασφαλισμένης ακόμη, πρόσβασης στα επιβεβαρυμένα αεροδρόμια. Τα αεροδρόμια, γενικότερα, ενδιαφέρονται για τη σταθερότητα των υπηρεσιών, για την μεγιστοποίηση του αριθμού των επιβατών και για την καλύτερη εξισορρόπηση της περιφερειακής αγοράς με την αγορά μεγάλων αποστάσεων. Συχνά, τα στοιχεία αυτά είναι αλληλοσυγκρουόμενα. Αυτός είναι ο λόγος για τον οποίο είναι δύσκολη η τροποποίηση των σημερινών παραμέτρων, με την οποία θα δινόταν προτεραιότητα σε μια κατηγορία επιχειρήσεων, έναντι άλλων.

Θα ήταν ίσως σκόπιμο οι αναθεωρημένες νομοθετικές διατάξεις να διατηρούν, σε σχέση με τη σημερινή κατανομή διαθέσιμου χρόνου χρήσεως, τη δυνατότητα δέσμευσης slots σε ζωτικής σημασίας γραμμές προς και από περιφερειακούς αερολιμένες, όπου, βάσει του κανονισμού του Συμβουλίου 2408/92, έχουν επιβληθεί υποχρεώσεις παροχής δημόσιας υπηρεσίας. Αναμένεται λοιπόν να εξακολουθήσουν τα κράτη μέλη να είναι σε θέση να δεσμεύουν slots προκειμένου να εξασφαλίσουν τη συνέχιση των δραστηριοτήτων τους μεταξύ περιφερειακών και κομβικών αερολιμένων.

(1) ΕΕ L 142 της 22.1.1993.
ΓΡΑΠΤΗ ΕΡΩΤΗΣΗ E-1032/98

υποβολή: Mark Watts (PSE) προς την Επιτροπή

(6 Απριλίου 1998)

Θέμα: Τραγωδία σε οχηματαγωγό στο Ramsgate: μη καταβολή προστίμου από σουηδικές εταιρείες

Τον Σεπτέμβριο 1994 στον σταθμό οχηματαγωγών στο Ramsgate ένας ειδικός διάδρομος επιβιβάσεως επιβατών ανάμεσα στην αποβάθρα και ένα σκάφος που επρόκειτο να αποπλεύσει ξαφνικά κατέρρευσε προκαλώντας τον θάνατο 6 επιβατών και τραυματίζοντας άλλους 7. Μετά το συμβάν οι σουηδικές εταιρείες FEAB και FKAB που είχαν κατασκευάσει τον ειδικό διάδρομο επιβιβάσεως επιβατών εκρίθησαν ένοχες στα βρετανικά δικαστήρια, τα οποία τους επέβαλαν πρόστιμο ύψους 1 εκατ. λιρών επί παραλείψει.

Οι ως άνω σουηδικές επιχειρήσεις δεν έχουν καταβάλει το συγκεκριμένο πρόστιμο. Οι εταιρείες δήλωσαν προσφάτως στη βρετανική τηλεόραση ότι δεν έχουν την πρόθεση να το καταβάλουν. Ισχυρίζονται ότι επειδή το γεγονός συνέβη προ της προσχωρήσεως της Σουηδίας στην ΕΕ δεν δεσμεύονται από το κοινοτικό δίκαιο.

Προτίθεται ο επίτροπος να καταδικάσει μαζί με εμένα τις ως άνω σουηδικές επιχειρήσεις, FEAB και FKAB, διότι δεν επιδεικνύουν σεβασμό για το βρετανικό δίκαιο ή τα θύματα της καταστροφής ή τις οικογένειές τους; Προτίθεται περαιτέρω ο επίτροπος να απαιτήσει μαζί με εμένα από τις επιχειρήσεις να καταβάλουν το πρόστιμο εις το ακέραιο και να ζητήσουν συγγνώμη για τη μέχρι τούδε συμπεριφορά τους;

Απάντηση του κ.Kinnock εξ ονόματος της Επιτροπής

(17 Απριλίου 1998)

Η Επιτροπή διεξάγει έρευνα στο εν λόγω κράτος μέλος σχετικά με τα γεγονότα που αναφέρει το Αξιότιμο Μέλος του Κοινοβουλίου. Δε θα παραλείψει να του γνωστοποιήσει τα σχετικά αποτελέσματα.
ΓΡΑΠΤΗ ΕΡΩΤΗΣΗ P-0960/98

υποβολή: Alexandros Alavanos (GUE/NGL) προς την Επιτροπή

(18 Μαρτίου 1998)

Θέμα: Ενσωμάτωση οδηγίας προστασίας πολιτιστικών αγαθών από την Ελλάδα

Η Επιτροπή έχει προχωρήσει στην αποστολή αιτιολογημένης γνώμης προς την Ελλάδα για την μη έγκαιρη ενσωμάτωση της Κοινοτικής Οδηγίας 93/7 και της νεότερης 96/100 (1) που ρυθμίζουν τους όρους και τις προϋποθέσεις για την επιστροφή πολιτιστικών αγαθών που έχουν παράνομα απομακρυνθεί από το έδαφος κράτους μέλους της ΕΕ. Ερωτάται η Επιτροπή:

1. Ποιούς λόγους επικαλείται η Ελλάδα και δεν έχει θέσει σε εφαρμογή την οδηγία;

2. Η μη ενσωμάτωση της οδηγίας μπορεί να έχει αρνητικές επιπτώσεις και, ενδεχομένως κινδύνους, για τα πολιτιστικά αγαθά της Ελλάδας; Ποιές;

Απάντηση του κ.Monti εξ ονόματος της Επιτροπής

(23 Απριλίου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,

(1) EE L 60 της 01.03.1997, σελ. 59
ΓΡΑΠΤΗ ΕΡΩΤΗΣΗ E-1698/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Μέτρα που αποβλέπουν στον τερματισμό της λειτουργίας του πυρηνικού σταθμού του Τσερνομπίλ

Τα μέτρα για τον τερματισμό της λειτουργίας του πυρηνικού σταθμού του Τσερνομπίλ αποβλέπουν στον τερματισμό της λειτουργίας του συνόλου των εγκαταστάσεων μέχρι το έτος 2000. Οι γνώμες των πολιτικών στην Ουκρανία διίστανται σε μεγάλο βαθμό εν σχέση με το θέμα αυτό, ενώ η κατάσταση ως προς την προερχομένη από διάφορες πηγές χρηματοδότηση παραμένει στάσιμη.

Η Ευρωπαϊκή Ένωση έχει αποφασίσει να μην χρηματοδοτήσει το έργο. Η απόφαση αυτή έχει εγκριθεί και από το Ευρωπαϊκό Κοινοβούλιο.

Συντόμως πρόκειται να τεθεί σε λειτουργία ο τρίτος αντιδραστήρας του Τσερνομπίλ. Ποια μέτρα προτίθεται να λάβει η Επιτροπή προκειμένου να διασφαλιστεί ότι, αφενός, θα εξαλειφθούν οι κίνδυνοι που απειλούν τους πολίτες μας και, αφετέρου, θα εκπληρωθούν οι αναληφθείσες υποχρεώσεις;

Απάντηση του κ. van den Broek εξ ονόματος της Επιτροπής

(1 η Ιουλίου 1998)

Η μονάδα 3 του πυρηνικού σταθμού Τσερνομπίλ άρχισε και πάλι να λειτουργεί στις 15 Μαΐου 1998 μετά από μια εκτεταμένη περίοδο κατασκευαστικών εργασιών. Η Επιτροπή συμμερίζεται την ανησυχία για την ασφάλεια του αντιδραστήρα αυτού.

Το οριστικό κλείσιμο του πυρηνικού σταθμού του Τσερνομπίλ αποτελεί μέρος του μνημονίου συμφωνίας (ΜΣ) μεταξύ της Ομάδας των 7 πιο βιομηχανοποιημένων κρατών (G7) και της Ουκρανίας. Στα πλαίσια της Ομάδας των 7 (G7), η Επιτροπή συνεργάζεται πλήρως για την παρακολούθηση του ΜΣ.

Η Επιτροπή έχει επίσης αναμειχθεί στην εφαρμογή ορισμένων σχεδίων, που αποτελούν μέρος του ΜΣ, μέσω του λογαριασμού πυρηνικής ασφάλειας με άμεση κοινοτική χρηματοδότηση (Tacis) και της Ευρωπαϊκής Τράπεζας Ανασυγκρότησης και Ανάπτυξης (ΕΤΑΑ).

Η χορήγηση του δανείου από την Ευρατόμ και από την ΕΤΑΑ υπολογίζεται ότι θα χρησιμοποιηθεί για τη ολοκλήρωση των δύο αντιδραστήρων το Rovno 4 και το Khmelnitsky 2.

Η Επιτροπή κάνει κάθε προσπάθεια να επιταχυνθούν όσο είναι δυνατόν τα δύο αυτά προγράμματα έτσι ώστε να εξασφαλισθεί η πλήρης εφαρμογή του ΜΣ με το κλείσιμο του πυρηνικού εργοστασίου του Τσερνομπίλ το 2000.